Tiftakar, ħi, meta fuq bejt weħidna, f'għaxija sbejħa tar-rebbiegħa tagħna, waqt li fix-xefaq rajna ix-xemx tgħib siekta, u ż-żiffa bierda kienet tfewweġ magħna; U kollox sieket kien jistrieħ madwarna, biss l'Ave tidwi fur ir-raba' u r-rħula… "Ħi" għidtli ġwejjed(1) bejn ħosbien mnikket "x'dieqa ġo qalbi tħalli ix-xemx f'inżulha!" Ħassejt bħal x'jiġbdek dak il-ħin mill-għoli fil-ħmura tħeġġeġ mas-smewwiet u l-ħlejjaq: ruħek bħal tniehdet, donnha mxennqa riedet taħrab, tittajjar minn dal-wied ta' dwejjaq. Qalbek ħebritek dak in-nhar li d-damma(2) tal-jiem ta' ħajtek waslet qrib għeluqha? .. Niftakar li rajt xenqa f'ħarstek, f'ħarstek misfija(3) 'l hemm mis-sħab misruqa(4) U rajt fuq fommok bħal tbissim tal-ġenna… xuftejk jitriegħdu, bħal qegħdin jitkellmu… Hekk ħsibt, bejniethom fis-smewwiet jitbissmu, meta wieħed lill-ieħor lAnġli jsellmu! Ċass hekk bqajt tħares, sa kemm fl-aħħar għabet ix-xemx fil-baħar u ntfiet fl-art id-dija… u siket l-għana ta' l-għasfur fil-ġonna, u d-dalma waqgħet mill-għoljiet ġeblija… ..Ftit xhur biss wara rajtu jifrex fuqek L-Anġlu ħabbar tal-mewt ġwenħajh dellija, u jrodd fuq fuq ġbinek bewstu kiesħa, kiesħa, bħal żiffa mreżżħa tal-għodwiet xitwija. U rġajt tbissimt bħal dak in-nhar fl-għaxija u wqajt bħal warda fl-isbaħ jiem ta' Mejju… Ħassejt madwari bħal tferfir ta' ġwienaħ u daqq u għana moħbi l-iktar ħlejju!..(5) Ġ. 1. ħiemed, miġbur fih in-nifsu bħal bniedem qalbu dejqa. 2. niseġ u għadd ma' xulxin; għalhekk id-damma tal-jiem tfisser iż-żmien tal-ħajja. 3.ħarstu ma kienx jilmaħ ħwejjeġ ta' din id-dinja, kif dlonk iħoss il-bniedem li jaf li mhux għal hawn, ruħu tintrabat mas-sema u tissaffa minn kull ġibda ta' l-art 4. b'ħarstu ma jħaresx lejn is-sema ikħal li jaraw l-għajnejn imma jħares aktar il-fuq – lejn is-sema li għalih tixxennaq il-qalb tal-bniedem. Deherlu l-poeta li l-anġli niżlu jilqgħu r-ruħ ta' ħuh fost daqq u għana moħbi għall-widnejn il-bnedmin. Il-poeżija tagħlaq b'żewġ versi sbieħ tas-sew. Donnok tħoss int madwarek it-tferfir ta' ġwenħajn l-anġli tal-viżjoni.